title: "Fr\u00e5nkrik"
text: "Fr\u00e5nkrik as en l\u00f6nj \u00f6nj Weest-Europa. J\u00fc hoodst\u00e4\u00e4 as Paris \u00e4n di pr\u00e4sid\u00e4nt foon j\u00fc republik as sunt 2017 Emannuel Macron. \n\nFr\u00e5nkrik as lasmoot \u00f6nj e NATO , j\u00fc Europ\u00e4ische Union \u00e4n da Feriinde Natione.\n\nGeografii \n\nDi huuchst b\u00e4rj foon d\u00e5t l\u00f6nj as di Montblanc (4.808 m). Da grutste struume foon Fr\u00e5nkrik san Schelde, Loire, Maas \u00e4n Rh\u00f4ne. Fr\u00e5nkrik heet en fl\u00e4che foon 543.965 km\u00b2. Paris as j\u00fc grutst st\u00e4\u00e4, ouers da metropoolregioone Marseille, Lille \u00e4n Lyon h\u00e4\u00e4we uk m\u00f6r as iinj milion \u00f6njboogere. Oudere grute st\u00e4\u00e4se san Toulouse, Bordeaux, Nice, Nantes, Straatburg, Grenoble \u00e4n Rouen.\n\nFr\u00e5nkrik w\u00e5rt begr\u00e4nsed foon:\n Belgien \u00e4n Luxemb\u00f6rj \u00f6njt norden,\n Tj\u00fcschl\u00f6nj \u00e4n e Swaits \u00e4n Italien \u00f6njt \u00e5\u00e5sten,\n Monaco \u00e4n Spanien \u00e4n Andorra \u00f6njt s\u00f6\u00f6den,\n Grut-Britannien \u00f6njt weesten.\n\nHistoori \nDa gr\u00e4nse foon d\u00e5t mod\u00e4rne Fr\u00e5nkrik san m\u00e5\u00e5st glik as da gr\u00e4nsen foon d\u00e5t \u00fc\u00fclje Gallien, weer da keltische Gallier booged h\u00e4\u00e4we. Julius Caesar foon d\u00e5t Romische Rik erooberd Gallien \u00f6nj d\u00e5t 1. iirhunert, \u00e4n da Gallier n\u00f6men di romische spr\u00e4ke (latinsch, gr\u00fcnl\u00e5\u00e5ge for d\u00e5t Fr\u00e5nsche) \u00e4n kultuur ouer. D\u00e5t krastenduum w\u00f6rd \u00f6nj d\u00e5t 2. \u00e4n 3. iirhunert di naie luuwe, \u00f6nj d\u00e5t 4. \u00e4n 5. iirhunert wjarn s\u00fc foole manschne krastlik, d\u00e5t Hieronimus fon Stridon schriiw d\u00e5t Gallien \"fri foon H\u00e4resie\" wus.\n\nIn d\u00e5t 4. iirhunert san germanische floose ouer di Rhin eefter Gallien kiimen, for \u00e5lem fr\u00e5nke, weerfoon l\u00e4\u00e4ser d\u00e5t uurd \"Francie\" k\u00f6m. Foon \u00e5le germanische f\u00f6ljksgruppen foon j\u00fc grute f\u00f6ljkew\u00e5nring wjarn et da fr\u00e5nke, da as jarste di krastelke luuwe ouern\u00fcmen h\u00e4\u00e4we. In d\u00e5t l\u00e4\u00e4se madel\u00e5ler h\u00e4in da frasche \u00e4n da sakse rucht foole l\u00e5\u00e5st deerfoon.\n\nDa karolingere wjarn bit 987 hiire ouer Fr\u00e5nkrik, dan w\u00f6rd Hugo Capet kining foon Fr\u00e5nkrik. Twasche 1096 \u00e4n 1270 wus Fr\u00e5nkrik bai fjouer kr\u00fcstooche deerbai. D\u00f6\u00f6r jare normandische jurtkaamen regiirden ainglische kininge grute diile \u00f6nj d\u00e5t weesten foon Fr\u00e5nkrik. Eefter e d\u00fc\u00fcs foon kining Philips IV \u00f6nj 1314 ferl\u00fc\u00fcsen da aingl\u00f6njere jare ruchte aw e fr\u00e5nsche troon. J\u00fc t\u00e5l inboogere foon Fr\u00e5nkrik wus \u00f6nj j\u00fc tid fjouer tooche gruter as j\u00fc foon Aingl\u00f6nj, ouers da wjarn milit\u00e4risch starker, ouers eefter e hunertiirige krich ferl\u00fc\u00fcs Aingl\u00f6nj \u00e5l sin ruchte aw d\u00e5t f\u00e5\u00e5stl\u00f6nj (bloot Calais bliif bit tu 1558 ainglisch).\n\nIn d\u00e5t 17. iirhunert k\u00f6m d\u00e5t fr\u00e5nsch kiningschap ma Ludwig XIV aw sin h\u00f6\u00f6gdepunkt. D\u00e5t ging uk so ma di fr\u00e5nsche spr\u00e4ke \u00f6nj d\u00e5t 17. \u00e4n 18. iirhunert, j\u00fc w\u00f6rd \u00f6nj liter\u00e4rische seelschape \u00e4n j\u00fc ferw\u00e5lting br\u00fckt. \u00d6nj d\u00e5t l\u00e4\u00e4se 18. iirhunert h\u00e4i Fr\u00e5nkrik f\u00e5li foole kolonie in Nord- \u00e4n S\u00f6\u00f6d-Amerika, Afrika \u00e4n Asien. Eefter j\u00fc fr\u00e5ntsch revolution foon 1789 w\u00f6rd Fr\u00e5nkrik en republiik. J\u00fc fr\u00e5nsch republiik bliif ai lung, ouerd\u00e5t 1799 Napoleon I j\u00fc m\u00e5cht f\u00fcng. Napoleon w\u00f6rd l\u00e4\u00e4ser kaiser foon d\u00e5t Jarst Fr\u00e5nsch Rik (1804\u20131814). In 1815 w\u00f6rd Napoleon \u00f6nj ju sl\u00e5cht bai Waterloo fersloin.\n\nJ\u00fc weestfront foon di Jarst Wr\u00e5\u00e5lkrich wus fortm\u00e5\u00e5st \u00f6nj d\u00e5t nord-\u00e5\u00e5sten foon Fr\u00e5nkrik. Di strid in da sch\u00fctsegrouwe wus j\u00fc grutste massensl\u00e5chting \u00f6nj e fr\u00e5nsch histoori. Di Tweed Wr\u00e5\u00e5lkrich wus ouers, j\u00fctids k\u00f6\u00f6 Tj\u00fcschl\u00f6nj \u00f6nj di moi/juuni foon 1940 Fr\u00e5nkrik in hu w\u00e4\u00e4ge eroobre.\n\nDemografii \nDeer laawe amtr\u00e4nt 62,2 millione manschne \u00f6nj Fr\u00e5nkrik (juuli 2008). \nEtnische grupe\nKeltisch \u00e4n latinsch ma teutonisch, slavisch, nord-afrikaanisch, indochineesisch, baskisch manerh\u00e4dj.\nReligjoone\n83%-88% as katoulsch, 2% protestantisch, j\u00f6\u00f6se 1%, moslem 5%-10%, oudere 4%.\nSpr\u00e4ke\nFr\u00e5nsch as di ofisj\u00e4le spr\u00e4ke, manerh\u00e4djsspr\u00e4ke s\u00e4n neederl\u00f6njsch \u00f6nj et nordweesten, bretoonisch \u00f6nj et Weesten, katalaanisch \u00e4n baskisch \u00f6nj et so\u00f6den.\n\n\u00d6konomii \nD\u00e5t Brutoinl\u00f6njsprodukt pro hood wus $32.600 in 2007. In 2007 wus 2,2% foon j\u00fc hiil \u00f6konomii loonbedrif, 20,6% industrii \u00e4n 77,2% tiinjste.\n\nSii uk \n Frans\u00f6\u00f6sk Antilen\n Frankenrik"